|  |  |
| --- | --- |
|  | MK Logo  **СОБРАНИЕ** |

**Мешовит парламентарен комитет**

16ти состанок

**записник**

четврток, 28 март 2019

**Стразбур**

Состанокот почна на 28 март во 09.06 часот, со воведно обраќање на г. Алојз Петерле, копретседател на МПК на ЕУ-МК, кој ги поздрави гостите на состанокот што за прв пат се одржува со новото име Северна Македонија.

Господин Горан Милевски, копретседател на Мешовит парламентарен комитет (МПК ЕУ-МК) ги поздрави двете делегации и угледните гости, г-ѓа Соња Мираковска (пратеничка, Нова социјалдемократска партија), заменик координаторот на владејачката коалиција, г-ѓа Жаклина Лазаревска (пратеничка, СДСМ), г-ѓа Шпреса Хадри (пратеничка, Демократска унија за интеграција), г-ѓа Мерел Узеири Ферати (пратеничка, координатор на Демократската партија на Албанците) и г. Никола Мицевски (пратеник, координатор на ВМРО-ДПМНЕ).

**1. Усвојување на нацрт дневен ред**

Нацрт дневниот ред се усвои без никакви измени.

**2. Усвојување на записникот од 15-от состанок на МПК ЕУ-МК одржана на 19-20 септември 2018 во Скопје.**

Записникот се усвои без никакви измени.

**3. Отворање на 16-от состанок на МПК од страна на г. Горан Милевски и г. Алојз Петерле**

Во своето воведно обраќање копретседателот г. Петерле честиташе за политичката зрелост на државата и потписниците на Преспанскиот договор, кој претставува историска можност за напредување кон членство во ЕУ и НАТО. Во овој поглед, Северна Македонија постави позитивен пример за целиот регион на Западен Балкан, но, сепак, клучно значење има и продолженото спроведување на договорот. Дополнително, г. Петерле посочи дека Европскиот парламент смета дека Северна Македонија покажала силна определеност кон пристапниот процес и добрососедските односи, па затоа заслужува отворање на пристапните преговори во јуни 2019 година. Воедно изрази задоволство од напредокот постигнат во реформите поврзани со интеграцијата во ЕУ. Најпосле, г. Петерле ја нагласи важната улога на Собранието, кое треба целосно да ја искористи својата надзорна и законодавна функција, затоа што конструктивниот меѓупарламентарен дијалог претставува суштинска алатка за добивање на неопходната поддршка на граѓаните.

Копретседателот г. Милевски потсети дека Северна Македонија ја покажала својата посветеност кон европските вредности и го отворила патот кон евроатлантските интеграции со Преспанскиот договор, преку кој е ставен крај на спорот од три децении околу уставното име на земјата. На 6 февруари 2019 година државата го потпиша протоколот за членство во НАТО, со што Северна Македонија ќе стане триесеттата земја-членка. Во тој поглед, г. Милевски изрази надеж дека протоколот ќе биде потпишан до крајот на годината од сите земји-членки на НАТО. Во поглед на уставните измени, и владата и опозицијата во Собранието се посветени на реформите. Понатаму, г. Милевски ја нагласи потребата од одржливи резултати во судството, безбедноста и службите за разузнавање, но и од реформа на јавната администрација и справување со криминалот и корупцијата. Изрази надеж дека европската интеграција на Балканот ќе остане во фокусот на ЕУ и дека Северна Македонија ќе ги почне преговорите во јуни 2019 година. Господин Милевски повтори дека Македонија веќе нема отворени прашања со своите соседи и дека државата придонела кон регионалната соработка, стабилноста и безбедноста, истовремено докажувајќи се како доверлив партнер на ЕУ во поглед на миграциите и борбата против тероризмот. На крајот ја изрази својата надеж дека претстојните избори ќе бидат фер и демократски врз основа на принципите на демократија, плурализам и правото на слободен избор.

**4. Размена на ставови со претставници на Владата, Советот на Европската унија и Европската комисија**

Господин Андреј Жерновски, заменик-министерот за надворешни работи, во името на Владата на Република Северна Македонија, му се заблагодари на ЕП за доследната поддршка на процесот на проширување на ЕУ на Балканот и евро-интегративниот процес на државата. Ги нагласи значењето на историскиот Преспански договор, членството во НАТО и спроведувањето на реформите. Понатаму, г. Жерновски ги нагласи значењето на владеењето на правото и постигнатите резултати во сите области, вклучувајќи ја слободата на медиумите. Грција и Северна Македонија ставија крај на долготрајниот спор со името што претставуваше еден сложен процес; сепак, се постигна успех. Следствено, грчкиот премиер г. Ципрас се очекува да дојде во посета на Скопје следната недела. Господин Жерновски ја повтори заложбата на Северна Македонија во поглед на Преспанскиот договор преку серија на конкретни чекори, при што земјата ги известила сите меѓународни и регионални мултилатерални организации и земји-членки на ОН за своето ново име. Првите резултати од стратешкото партнерство се веќе видливи, затоа што е потпишан договор за нов граничен премин. Дополнително, Северна Македонија потпиша и Договор за пријателство со Бугарија. Господин Жерновски нагласи дека земјата е подготвена за започнување на пристапните преговори и дека не треба да се испушти можноста во јуни 2019 година. Сепак, г. Жерновски повтори дека е, исто така, важна процената на засебните резултати што се заснова на заслуги како и избегнувањето политизација на пристапниот процес. Според него, евро-интеграциите на Западен Балкан ќе донесат повеќекратни придобивки, како зајакнување на стабилноста на Западен Балкан и Европа, справување со безбедносните предизвици како миграциите и тероризмот, но и зајакнување на ЕУ на меѓународен план. На крајот г. ЖЕРНОВСКИ посочи дека во текот на неодамнешната миграциска криза Северна Македонија се докажа дека е достоен партнер на ЕУ.

Г. Дејвид Кален, шеф на Одделот за Северна Македонија и Косово, во името на Европската комисија, ја пофали државата за огромната политичка храброст што придонела историскиот Преспански договор да стане пример за регионот. Комисијата почна подготвителни активности со Северна Македонија на неделна основа, а г. Кален посочи на активното учество и знаењето на службите и администрацијата. Пакетот на проширување ќе се заснова врз заклучоците на Советот, новите закони и нивното спроведување, но и врз промената на политичката култура и однесување. Во поглед на реформите во судството, последните промени во законодавството беа усвоени во тесна соработка со Европската комисија и Венецијанската комисија, со што се осигури дека правната рамка ги следи европските стандарди што ќе има позитивно влијание на независноста на судството. Во овој поглед, г. Кален со задоволство посочи дека законите што бараат двотретинско мнозинство биле поддржани и од опозициските партии. Специјалното јавно обвинителство (СЈО) продолжи со својата проактивна работа и заврши со истражувања во врска со повеќе сложени случаи, особено во врска со аферата со незаконското прислушување што опфаќаше високо рангирани функционери. Понатаму, г. Кален го спомена нацрт-законот за спојување на СЈО со Јавното обвинителство со цел да се осигури одржливоста на работата и да се зајакне борбата против корупцијата, при што истовремено ќе се осигури целосна отчетност. Во поглед на реформата на службите за разузнавање, Оперативно-техничката агенција (ОТА) работи од 1 ноември 2018 година и е одговорна за следење на комуникациите во граници на јасна законска рамка за да се избегне незаконско прислушување. Господин Кален истовремено нагласи дека е важно релевантните парламентарни комисии да бидат проактивни и да го обезбедат неопходниот надзор над работата на службите за разузнавање, почнувајќи со ангажирање на експертска помош. Господин Кален воедно потсети дека владата подготвува закони за целокупна реформа на службите за разузнавање, со помош на ЕУ и НАТО. Новиот закон за спречување на корупција и судир на интереси се усвои во Собранието со двотретинско мнозинство, со кој се зајакнаа критериумите за избор и именување на членови на Антикорупциска комисија и се прошируваат нејзините овластувања. Тука г. Кален потсети дека новите членови беа назначени во февруари на еден транспарентен и инклузивен начин и комисијата ја започна својата работа. Во поглед на реформите на јавната администрација, беше усвоена стратегија и владата продолжува да се советува со актерите во законодавниот процес со сѐ поголема транспарентност. Сепак, г. Кален посочи на неодамнешната загриженост во поглед на вработувањата во рамките на јавниот сектор што треба да се следи од страна на Комисијата. Во текот на следните недели Северна Македонија треба да достави видливи резултати пред и по пакетот за проширување. Затоа г. Кален ја нагласи важност од долготрајни измени во судството и јавната администрација, при што владата и опозицијата треба да продолжат со конструктивниот дијалог околу клучните интереси. Во врска со претседателските избори, процесот ќе се набљудува од страна на ОБСЕ/ОДИХИР. Исто така, господин Кален ги спомена напорите на Северна Македонија во справување со незаконската миграција. Заврши со повторување на значењето на Собранието во создавање политички дијалог и компромис и ја нагласи одличната соработка со европратениците со кои се работи кон приближување на Северна Македонија кон членство во ЕУ. Во овој поглед, г. Кален ја поздрави работата што се презема во рамките на дијалогот „Жан Моне“.

Господин Клајв Румболд, заменик шеф на Одделот за Западен Балкан, во името на Европската служба за надворешни работи се присети дека во текот на Советот за стабилизација и асоцијација одржан на 19 март 2019 година, ВП/ПП Могерини и комесарот Хан јасно ја искажаа својата поддршка за пристапувањето на Северна Македонија кон ЕУ и сметаа дека е заслужен позитивен исход во јуни. Сепак, клучно значење во одлуката на Советот ќе има и извештајот на Комисијата, но и тоа до кој степен земјата ги има исполнето разните критериуми поставени во заклучоците на Советот во јуни 2018 година. Господин Румболд го поздрави потпишувањето на Преспанскиот договор од страна на Северна Македонија и нејзините постојани реформски напори. Понатаму, посочи на ангажманот на Северна Македонија со земјите-членки на ЕУ преку редовни посети и брифинзи, иако земјата мора да покаже видливи и одржливи резултати. Дополнително, г. Румболд ги нагласи очекувањата од реформите на службите за безбедност и законот за идниот статус на специјалниот јавен обвинител. Така, ја нагласи потребата од отчетност и независност на таа функција и ги повика сите партии да го поддржат законот што е од најголемо значење за евро-интеграциите. Господин Румболд истовремено ја нагласи важноста од спроведување на реформите во судството, јавната администрација и го посочи формирањето на новата Комисија за спречување корупција по креираните перцепции дека постои непотизам. Дополнително, г. Румболд повика на одржливи напори во меѓупартиската соработка и ангажманот и поддршката на опозицијата во суштинските реформи. Во моментов политичките партии на Северна Македонија оставаат впечаток на зрел демократски систем, но неопходно е сите партии да бидат обединети зад ЕУ агендата. Претстојните претседателски избори се можност за дебатирање на иднината на Северна Македонија и г. Румболд ја нагласи клучната улога на ОДИХИР и ги повика сите партии да соработуваат со тимот на набљудувачи. Северна Македонија е солиден и доверлив партнер на ЕУ и усогласеноста со ЗНБП се има значително подобрено во последните години и земјата може да се надева на 100% усогласеност во блиска иднина. Во поглед на соработката во врска со ЗБОП, земјата учествува во ЕУФОР-АЛТЕА во Босна и Херцеговина и изразила интерес за ЕУТМ во Централно Африканската Република. Истовремено Северна Македонија има интерес во справување со хибридните закани како тероризмот и насилниот екстремизам. На крајот г. Румболд нагласи дека земјата се справува ефективно и ефикасно со миграциската криза и го поздрави потпишувањето на договорот за ФРОНТЕКС што треба да се имплементира во блиска иднина.

Европратеникот г. Иво Вајгл (АЛДЕ, СЛ), постојаниот известувач за Северна Македонија во Европскиот парламент, ја истакна едногласната оцена за позитивниот пат на земјата во реформскиот процес. Сепак, нагласи дека реформите се задолжителни и не се преговара за нив, и изрази надеж дека тие ќе бидат најважните критериуми за отворање на преговорите во јуни 2019 година како што беше ветено. Доколку се прекрши ветеното, тоа ќе биде катастрофална порака за регионот, затоа што Западен Балкан треба да биде свесен дека ЕУ може да ги препознае позитивните постигнувања. Господин Вајгл нагласи дека земјата заслужува конструктивен медиумски пејзаж, и воедно изрази задоволство од соработката меѓу владата и опозицијата. На крајот повтори дека заложбата и ветувањето дадено на Северна Македонија треба да се исполни и дека треба да надвладее принципот на заслуги.

Во дебатата што следуваше, г-ѓа Соња Мираковска (пратеничка) понуди детален преглед на судските реформи и нагласи дека Северна Македонија има постигнато значителен напредок во таа област. Земјата ги прифати препораките на Венецијанската комисија и ги усвои законските измени во поглед на работата на специјалниот јавен обвинител. Во следниот период се усвои механизам за следење на реформите во октомври 2018 година, при што Советот за реформи во правосудството веќе има одржано неколку седници. Дополнително, Собранието усвои закони со двотретинско мнозинство како Законот за судовите во март 2019 година. Владата, исто така, прати измени за Законот за судскиот совет до Собранието во декември 2018 година и тековно се во процес на второ читање. Понатаму, во собраниска постапка се и измените на Законот за Јавниот обвинител и Законот за Советот на јавни обвинители, особено во врска со Специјалното јавно обвинителство. Во март 2019 година беа усвоени и Законот за управни спорови и новиот Закон за прекршоци. Во декември 2018 година се усвои и Кривичниот законик со ревидирани одредби во поглед на злосторства од омраза, незаконска трговија со луѓе и деца и се воведе ново злосторство на структурална неправда и заштита на сведоци. Владата предложи Закон за бесплатна правна помош во март, со цел да се ревидира системот и да се подобри соработката меѓу Министерството за правда и клучните актери во таа област, истовремено зајакнувајќи ги капацитетите на оние на кои им е потребна правна помош. Г-ѓа Мираковска потсети дека во ноември минатата година земјата подготви измени за спречување на злоупотребата на електронскиот систем за распределба на судски предмети. Повтори дека Академијата за судии и јавни обвинители постојано работи со напоредна имплементација на сите нејзини програми, додека, пак, е предложен нов закон во кој се земени предвид сите препораки. На крајот изрази надеж дека двата клучни закона за реформите во правосудството ќе бидат усвоени, како и надеж дека ќе се добијат препораки на 9 јуни 2019 година.

Европратеничката г-ѓа Марија Спираки (ЕПП, ГР) изјави дека нацрт-извештајот за развојот на состојбата во Северна Македонија е премногу оптимистичен и небалансиран, додека, пак, земјата треба да достави опипливи резултати и достигнувања во јавниот сектор. Што се однесува до Преспанскиот договор, г-ѓа Спираки нагласи дека големо мнозинство од грчкото јавно мислење го гледа во негативна светлина. Понатаму, Преспанскиот договор беше изгласан само од грчкото парламентарно мнозинство и помалите партии, додека, пак, сите партии од опозицијата беа против. Дополнително, два сектора останаа нерешени во рамките на Преспанскиот договор, имено трговските прашања и учебниците во кои се споменуваат нивните северни соседи. На крајот изјави дека ќе гласа против извештајот и ја нагласи потребата од држење до воспоставените критериуми.

Г-ѓа Мерал Узеири Ферати (пратеничка) детално ги претстави резултатите и исходите од законите за организираниот криминал и корупција. Потсети дека ЕК има дадено позитивна оцена во тој поглед, изјавувајќи дека е постигнат одреден напредок особено во утврдување на законодавната и институционалната рамка во согласност со европските стандарди. Северна Македонија ја измени законодавната рамка со која се регулира мандатот на Државната комисија за спречување корупција во јануари 2019 година. Новите членови на Комисијата беа избрани на 8 февруари 2019 година, во инклузивна и транспарентна постапка во која беа вклучени и пратениците од опозицијата, претставници на организациите на граѓанското општество и медиумски професионалци, а изборот беше спроведен од страна на посебна комисија што спроведуваше интервјуа кои се пренесуваа во живо. Собранието усвои нов Етички кодекс во декември 2018 година, фокусиран на спречување судир на интереси и каде што се консолидира интегритетот на пратениците во согласност со препораките на ГРЕКО. Г-ѓа Узеири Ферати истовремено го претстави новиот нацрт-закон за слободен пристап до информации од јавен карактер, кој ќе го дефинира опсегот на иматели на информации од јавен интерес, при што Националната комисија ќе биде преобразена во независна државна агенција. Понатаму, во март 2019 година се формираше Националниот координативен центар за спречување организиран криминал, кој ќе спречува организиран криминал во Министерството за внатрешни работи, Царинската управа, Управата за финансиската полиција и во Јавното обвинителство. Министерството за внатрешни работи усвои и стратегија за зајакнување на капацитетите за финансиски истраги. Дополнително беа интегрирани други препораки во планот за развој на човечки ресурси во Министерството за сузбивање на сериозен криминал по усвојувањето на Законот за систематизација на работните места во Министерството за внатрешни работи. Згора на тоа, Јавното обвинителство отвори три истражни канцеларии во Скопје, Куманово и Тетово за да си ја зајакне улогата во ефективно истражување криминал.

Европратеникот г. Туне Келам (ЕПП, ЕС) се согласи со г-ѓа Спираки за важноста на вредностите. Сепак, вредностите се универзални и не можат да се применат во национални интереси. Господин Келам посочи дека потпишувањето на Преспанскиот договор во Северна Македонија одбележа нов период во стабилноста и соработката. Државата стана доверлив партнер на ЕУ, а г. Келам ги поздрави напредокот во реформите и соработката меѓу политичките партии. На крајот г. Келам повтори дека секоја земја кандидатка треба да се оценува врз основа на заслуги и дека ЕУ треба да си го одржи зборот во поглед на почнувањето преговори.

Господин Никола Мицевски (пратеник) даде опсежен преглед на реформите во службите за безбедност и разузнавање во согласност со препораките и приоритетите. Ги нагласи измените на Законот за електронски комуникации, Законот за доверливи информации, формирањето на Оперативно-техничката агенција (ОТА) како независна институција и работење во Собранието за следење на овие институции. Во тој поглед, г. Мицевски повтори дека опозицијата играла важна улога во поглед на измените и гласањето што барало двотретинско мнозинство. За г. Мицевски, првиот успех се постигна на 1 ноември 2018 година со формирањето на ОТА што доби своја локација и буџет. Дополнително, Северна Македонија воспостави граѓански и парламентарен надзорен механизам и истражни мерки со цел да се спречи каква било злоупотреба на системот. Во февруари и март Парламентарната комисија спроведе надзор над Финансиската полиција, Царинската управа и ОТА и не најде никакви прекршоци. Понатаму, г. Мицевски повтори дека ОТА спроведува посебни истражни мерки за следење на комуникацијата на 180 лица. Владата, исто така, усвои план за реформи во безбедносниот и разузнавачкиот сектор во ноември 2018 година, и законите се моментално во редовна процедура во Собранието. Собранието, исто така, има во план Закон за координација на безбедносната и разузнавачката заедница, преку специјално тело со јасен мандат и одлуки со цел да се хармонизира законската рамка со Законот за следење на комуникациите, Законот за внатрешни работи и Законот за странците. Јавното обвинителство за гонење организиран криминал и корупција сега има посебна единица за гонење криминал извршен против полициски службеници или лица со полициско овластување, вклучувајќи затворска полиција, за да се осигури непристрасност и објективност. Дополнително, г. Мицевски повтори дека опозицијата е претседавач на Комисијата за надзор на следењето комуникации. Во рамките на идниот Совет за граѓански надзор, г. Мицевски потсети дека беа назначени три члена од невладиниот сектор, додека, пак, ќе бидат назначени три члена од експертската заедница по претседателските избори. Понатаму, г. Мицевски изрази надеж дека овие реформи ќе донесат видливи резултати додека истовремено ќе ги заштитува човековите права и слободи. Сепак, г. Мицевски предупреди дека сѐ уште се присутни корупцијата и угнетувањето на опозицијата. Затоа владата и опозицијата треба да работат заедно кон намалување на таквите случаи. Во поглед на претседателските избори, г. Мицевски изрази надеж дека процесот ќе биде транспарентен. Најпосле изрази очекување на поддршка за отворање на повеќе од заслужените пристапни преговори во јуни.

Европратеничката, г-ѓа Маријана Петир (ЕПП, ХР) потсети дека изминатите десет години беа тешки за Северна Македонија што влијаеше врз политичкиот живот, економијата и општеството. Повтори дека притисокот врз Северна Македонија и нејзиниот национален идентитет е неподнослив и нагласи дека не се согласува со принудната промена на името. Изјави загриженост во неколку области, како правосудството, администрацијата, тајните служби, владеењето на правото, корупцијата, медиумите и загадувањето на воздухот, што треба да се решат. Затоа реформите треба да бидат приоритет за земјата со цел да се подобри животот на граѓаните. Во поглед на изборите, тие треба да бидат транспарентни и фер, да се одржат со почит кон набљудувачите и во нив да се одразат демократијата и волјата на народот.

Г-ѓа Жаклина Лазаревска (пратеничка) даде детален опис на реформите на јавната администрација и доброто управување што се едни од клучните приоритети за Северна Македонија. По дискусиите со невладините организации и другите актери, Северна Македонија го усвои првиот шестмесечен извештај во врска со имплементацијата на реформската стратегија во јавната администрација за 2018-2022 година, при што се завршени 27 активности од планираните 72. Министерството за информатичко општество и администрација прави нацрт на нов Закон за вишите државни функционери со што ќе се воспостават јасни критериуми за назначување и разрешување на вишите функционери и напоредно ќе се обезбеди поголем професионализам. Владата го одобри Законот за инспекциски надзор, што се очекува да ја подобри правната сигурност за субјектите на надзор, и да ја намали репресивната природа на инспекцискиот надзор и обемот на казни. Северна Македонија се стреми кон подобрување на ефикасноста на јавните служби, и така државата ќе почне да ги преструктурира државната администрација, мандатот, отчетноста и другите авторитети и организации во централната власт. Спроведената процена на влијание ја дефинираше јавната администрација на Северна Македонија преку недоследно вршење на законските функции, неефикасни јавни расходи и задоцнето доставување на услуги до граѓаните и бизнисите. Затоа согледбите од овие анализи ќе бидат основа за нацрт на новиот Закон за организацијата и работата на државните административни власти. Г-ѓа Лазаревска повтори дека државата има спроведено регулаторна процена на влијание за Законот за административни службеници и Законот за вработените во јавниот сектор со што ќе се дозволат измени со кои тие ќе се подобрат. Слично, Северна Македонија планира да ја подобри општата управна постапка. Во поглед на доброто управување, земјата цели кон подобрување на среднорочното буџетирање, транспарентност и следење на јавните расходи, но и среднорочни проекции, предвидливост и отчетност. Затоа Министерството за финансии прави нацрт на нов Закон за буџетите. Понатаму, Северна Македонија работи на реформи во управувањето со јавните финансии. Така, Министерството за финансии ја усвои политиката за јавна внатрешна финансиска контрола за 2019-2021 година со што се дефинираше рамка за еден современ и ефикасен систем за јавна внатрешна финансиска контрола. Г-ѓа Лазаревска зборуваше за дилемата околу непотизмот, така што нагласи дека во случаи на протекционизам и фаворизирање, владата ќе бара оставки. Државната комисија за спречување корупција сега разгледува осумнаесет именувања на функции и ќе ги поткрепи своите наоди. Сепак, јавното мислење и реакциите ги нагласуваат недостатоците во системот и решението на овие ќе треба да гарантира еднаков третман без фаворизации и дискриминации. На крајот, во врска со претседателските избори, владејачката партија ќе се стреми да ги организира на највисоко ниво за да може Северна Македонија да избере претседател придржувајќи се целосно на сите закони.

Европратеникот г. Михаил Крамер (Зелени/ЕФА, ГЕР) праша дали опозицијата во поглед на промената на името се има намалено или зголемено во општествата и парламентите на двете земји. Истовремено праша дали отсуството на поранешниот премиер г. Груевски го има подобрено статусот на опозицијата во земјата. Дополнително, г. Крамер праша за статусот на меѓуграничните делови за пешаци и велосипедисти меѓу Старо Коњарево и Габрене.

Господин Никола Мицевски (пратеник) одговори дека не е задоволен со начинот на кој е решен спорот со името. Сепак, опозицијата активно учествувала во одредени фази од процесот и во пакетот реформи како координатор на парламентарната група преку доставување измени. Истовремено, голем број од двотретинските закони се изгласани заедно со опозицијата, како Законот за спречување корупција. Но, г. Мицевски нагласи дека е против усвојување закони преку прекршување на процедурите и во краток временски рок, затоа што законите треба да донесат квалитет и одржливост, а не само да се штиклираат како завршена работа. На крајот, добивањето датум за почнување преговори ќе има клучно значење затоа што незадоволството во државата ќе почне да расте доколку се испушти датумот во јуни 2019 година.

Г-ѓа Шреса Хадри достави темелен преглед на достигнувањата во поглед на заштитата на човековите права и медиумите во Северна Македонија. Повтори дека државните управни тела продолжија да ги имплементираат препораките на Народниот правобранител. Понатаму, усвоена е законска рамка за формирање на надворешен механизам за надзор на работата на полицијата и лицата со полициски овластувања со цел да се спречи тортура и нечовечко однесување. Во рамките на Јавното обвинителство за гонење организиран криминал и корупција e формирана посебна единица за истражување и гонење на ваквите злосторства. Во последните два месеца единицата има разгледувано случаи во кои се засегнати петнаесет поединци, при што се поднесени обвиненија против две лица и на двајца други им е изречена затворска казна. Дополнително, Северна Македонија има воведено реформа на казнениот систем со цел да се спроведат препораките на Советот на Европа, вклучувајќи ги и целта за подобрување на затворските услови и капацитети, имплементацијата на алтернативни санкции, здравствената нега и безбедноста во затворите. Во поглед на препораките за родова еднаквост, Северна Македонија има развиено неколку оперативни планови за голем број институции под Националниот акциски план за родова еднаквост 2018-2022 година. Во тој поглед, земјата има воспоставено задолжителна е-обука за родова еднаквост за администрацијата, се распределија средства за имплементирање на Истанбулската конвенција и се презедоа мерки за заштита на жртвите од родово базирано насилство и спречување на родово базирано и семејно насилство. Владата, исто така, ја усвои и Националната стратегија за деинституционализација 2018-2027 година придружена со акциски план, што служи како документ за реформа на системот за социјална заштита. Во изминатата година Министерството за труд и социјална политика успешно го затвори најголемото сиропиталиште во земјата за деца до три години во Битола, но и Единицата за малолетни лица со посебни потреби во Институтот „Демир Капија“ преку релоцирање на децата во згрижувачка нега, семејства и помали групни домови. Г-ѓа Хадри изјави дека земјата има најдено системско решение за инклузијата на ромските деца во предучилишното образование, така што ќе се направи исклучок за плаќање на надоместоците за нега на децата во градинките што ќе бидат покриени од општинските буџетски средства, и истовремено ќе се обезбеди времено сместување на уличните деца и нивните семејства. На 11 март 2019 година Собранието на Северна Македонија усвои нов Закон за спречување и заштита од дискриминација, во согласност со законодавството на ЕУ и меѓународните стандарди. Новиот закон го проширува списокот на дискриминациски основи преку додавање на забраната на и заштитата од дискриминација врз основа на сексуална ориентација и родов идентитет, а истовремено ќе ги подобри концептот и дефиницијата на дискриминација. Понатаму, постапките што раководат со составот, изборот и критериумите за квалификација на членовите на Комисијата за спречување и заштита од дискриминација го прошируваат мандатот и воведуваат нови одредби за употребата на нови докази во судски постапки предвидувајќи изземање од потребата за плаќање на судските трошоци. Законот за употребата на јазиците се усвои во јануари 2019 година, со цел да се унапредат меѓуетничките односи и да се зајакне внатрешната кохезија, затворајќи го со тоа единственото преостанато законодавно прашање од Охридскиот рамковен договор. Во поглед на слободата на изразување, г-ѓа Хадри нагласи дека најголемиот број на пријавени случаи на физички и вербални закани против новинарите се веќе затворени и дека се поднесени обвиненија против извршителите. Во поглед на заштитата на плурализмот во медиумите, владата има усвоено програма за поддршка на печатените медиуми во 2018 година за да се покријат печатењето и дистрибуцијата, а идентични мерки ќе се преземат и во 2019 година. На крајот, Северна Македонија усвои Закон за аудио и аудиовизуелни медиумски услуги со кои се регулираат работата и финансирањето на Агенцијата за аудио и аудиовизуелни услуги чиј Совет се справува со случаи на прекршување на регулативите што ја осигуруваат независноста и професионализмот на јавните радиодифузери. Во поглед на повисоката алокација на буџетски ресурси за Националната радио телевизија, законски пропишаните обврски за годишно финансирање ќе бидат исполнети преку реструктурирањето на буџетот.

**5. Усвојување на препораките**

Препораките од 16-от состанок на МПК на ЕУ-МК беа усвоени.

**6. Други точки на дневниот ред**

Немаше други точки на дневниот ред.

**7. Датум и место на следниот состанок на МПК**

Предложено беше следниот состанок на Мешовитиот парламентарен комитет да се одржи во Северна Македонија наесен 2019 година, на датуми што навремено ќе бидат утврдени.

Состанокот заврши во 11:18 часот.